Kergelt krõbe ja magus besee, mahe vahukoore-kohupiimakreem ja suviselt magusad mustikad - need kõik kokku moodustavad ühe mõnusa suus-sulava suvise rulli.               Pane ahi sooja 175 kraadi juurde.  Vahusta munavalged kõvaks valgeks vahuks, sega hulka suhkur ja vanillikastmepulber. Kata ahjuplaat küpsetuspaberiga  ja lükka munavalgevaht laiali. Küpseta 175 kraadi juures u 20 minutit või kuni besee on küps. Kummuta besee suhkruga ülepuistatud uuele küpsetuspaberile, eemalda kuum paber ja keera uue paberiga rulli. Lase beseel jahtuda.  Vahusta koor, sega kohupiimapasta ja suhkrutega. Laota kohupiimavaht jahtunud beseele ja puista peale ka mustikad. Rulli paberi abil taas kokku. Puista üle tuhksuhkruga ja serveeri kohe või hoia kuni serveerimiseni külmas.